Հայաստանում եւ ընդհանրապես հետխորհրդային տարածքում ֆեյք բաժանորդների, լայքերի հավաքումը վաղուց ի վեր հանրության կողմից ընդունված եւ առաձնապես ոչ պարսավելի զբաղմունք է: Մեծ թվով հայտնիներ պտտեցնում են իրենց հոլովակների դիտումները, լայքեր գնում դրանց համար, «Ինսթագրամում» արհեստականորեն մեծացնում են ընթերցողների թիվը եւ էլի շատ բաներ: Պարզվում է՝ հեռավոր Ամերիկայում եւս այս մեղքից անմասն չեն: The New York Times-ի սկանդալային հետաքննության համաձայն՝ քաղաքական գործիչները, դերասանները, փոփ աստղերը միայն մեկ հայտնի Devumi ընկերությունից ահռելի քանակությամբ ըներցողներ եւ ռեթվիթներ են գնել: Ընկերությունը ֆեյք հաշիվների բանակ է ստեղծում՝ գողանալով սոցցանցերի ոչինչ չկասկածող օգտատերերի նույնականությունը, ստեղծում է նրանց կլոններին՝ անունների ոչ մեծ, աննշան տարբերություններով եւ ֆեյքը, փաստորեն, վարձով է տալիս հայտնի անձանց: Ընկերության հաճախորդների թվում են ե՛ւ ընկերություններ, ե՛ւ հայտնի դերասան Ջոն Լեգուիզամոն, ե՛ւ չինական պետական «Սինհուա» գործակալության գլխավոր խմբագիրը, ե՛ւ Էկվադորի նախագահի խորհրդական Լենին Մորենոն եւ շատ այլ հայտնի դեմքեր: